Document ID: 32009D0789

DEĊIŻJONI TAL-KUMMISSJONI
tas-26 ta’ Ottubru 2009
li tiddetermina l-pożizzjoni tal-Komunità fir-rigward ta’ deċiżjoni tal-entitajiet tal-ġestjoni skont il-ftehim bejn il-Gvern tal-Istati Uniti tal-Amerika u l-Komunità Ewropea dwar il-koordinazzjoni ta’ programmi ta’ tikkettar tal-użu effiċjenti tal-enerġija għat-tagħmir tal-uffiċċji rigward ir-reviżjoni tal-ispeċifikazzjonijiet għall-moniter tal-kompjuter fl-Anness C, il-parti II, tal-Ftehim
(Test b’relevanza għaż-ŻEE)
(2009/789/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Deċiżjoni tal-Kunsill 2006/1005/KE tat-18 ta’ Diċembru 2006 dwar il-konlużjoni tal-Ftehim bejn il-Gvern tal-Istati Uniti tal-Amerika u l-Komunità Ewropea dwar il-koordinazzjoni ta’ programmi ta’ tikkettar tal-użu effiċjenti tal-enerġija għat-tagħmir tal-uffiċċji (1), u b’mod partikolari l-Artikolu 4(3) tagħha,
Billi:
(1)
L-ispeċifikazzjonijiet għall-moniter tal-kompjuter għandhom jiġu riveduti sabiex jiġi żgurat li l-konsumaturi jkollhom l-opportunità li jidentifikaw il-prodotti effiċjenti, u b’hekk jiġi emendat l-Anness C għall-Ftehim.
(2)
Il-pożizzjoni tal-Komunità fir-rigward tal-emendi tal-ispeċifikazzjonijiet għandha tiġi ddeterminata mill-Kummissjoni.
(3)
Il-miżuri previsti f’din id-Deċiżjoni jikkunsidraw l-opinjoni mogħtija mill-Bord Energy Star tal-Komunità Ewropea msemmi fl-Artikolu 8 tar-Regolament (KE) Nru 106/2008 tal-Parlament Ewropew u tal-Kunsill tal-15 ta’ Jannar 2008 dwar programm Komunitarju ta’ tikkettar dwar l-effiċjenza enerġetika tat-tagħmir tal-uffiċċju (2).
(4)
Mit-30 ta’ Ottubru 2009, l-ispeċifikazzjonijiet għall-moniter tal-kompjuter fl-Anness C, il-parti II, għandhom jiġu mħassra għall-moniters tal-kompjuter b’daqsijiet djagonali tal-iskrin li jkunu taħt it-30 pulzier, u sostitwiti bl-ispeċifikazzjoni annessa għal din id-Deċiżjoni.
(5)
Mit-30 ta’ Jannar 2010, l-ispeċifikazzjonijiet għall-moniters tal-kompjuter fl-Anness C, il-parti II, għandhom jiġu mħassra għall-moniters tal-kompjuter b’daqsijiet djagonali tal-iskrin li jkunu minn 30 sa 60 pulzier, inklużivi, u sostitwiti bl-ispeċifikazzjoni annessa għal din id-Deċiżjoni,
IDDEĊIDIET KIF ĠEJ:
Artikolu Waħdieni
Il-pożizzjoni li l-Komunità Ewropea għandha tadotta fir-rigward ta’ deċiżjoni tal-Entitajiet tal-Ġestjoni skont il-Ftehim bejn il-Gvern tal-Istati Uniti tal-Amerika u l-Komunità Ewropea dwar il-koordinazzjoni ta’ programmi ta’ tikkettar tal-użu effiċjenti tal-enerġija għat-tagħmir tal-uffiċċji rigward ir-reviżjoni tal-ispeċifikazzjonijiet għall-kompjuter fl-Anness C, parti II, għall-Ftehim għandha tiġi bbażata fuq l-abbozz ta’ deċiżjoni mehmuż.
Magħmul fi Brussell, is-26 ta’ Ottubru 2009.

Labels: 14
7
3
12
18
15